โฆสิตเตือนภัยเงียบเออีซีแนะขยายลงทุนอาเซียน
“โฆสิต” เตือนภัย เศรษฐกิจไทยจะเผชิญ 4 แรงกดดันภายในประเทศหลังเปิดเออีซี
10 มี.ค. 2555

“โฆสิต” เตือนภัย เศรษฐกิจไทยจะเผชิญ 4 แรงกดดันภายในประเทศหลังเปิดเออีซี แนะธุรกิจฉวยโอกาสปรับตัวออกลงทุนในอาเซียน 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ภายหลังจากเปิดประชาคมเศรษฐกิจอาเซียน (เออีซี) เศรษฐกิจไทยจะต้องพบกับแรงกดดันจาก 4 ปัจจัยหลัก ได้แก่ 1.ขนาดของตลาดที่อิ่มตัว เนื่องจากโครงสร้างประชากรในวัยทำงานมีแนวโน้มขยายตัวต่ำ 2.อำนาจการซื้อที่มีจำกัดจากจำนวนประชากร 3.ค่าจ้างในตลาดที่สูงกว่าเมื่อเทียบกับบางประเทศในภูมิภาค และ 4.ภาวะขาดแคลนแรงงานในประเทศ 
“ไทยกำลังเป็นประเทศที่แก่ในภูมิภาคนี้ ตอนนี้เราต้องใช้แรงงานต่างด้าวถึง 2.5 ล้านคน ขณะที่ประเทศเพื่อนบ้านก็กำลังพัฒนา ต่อไปแรงงานจะหายากมากขึ้น เมื่อจำนวนผู้บริโภคไม่เพิ่ม แรงงานก็หายาก ธุรกิจที่ต้องการเติบโตก็ต้องออกไปลงทุนต่างประเทศ” ประธานกรรมการบริหาร ธนาคารกรุงเทพ ประเมิน
นายโฆสิต กล่าวว่า วิธีแก้ปัญหา คือ เร่งผลักดันให้ธุรกิจไทยออกไปลงทุนในต่างประเทศ โดยเฉพาะในภูมิภาคอาเซียนที่จะรวมตัวกันในรูปของประชาคมเพื่อลดข้อจำกัดในประเทศ อย่างไรก็ตาม การออกไปต่างประเทศไม่ใช่เรื่องง่าย เพราะนอกจากต้องแข่งขันกับชาติอาเซียนด้วยกันแล้ว ยังต้องแข่งขันกับจีน ดังนั้นธุรกิจที่ออกไปจะต้องศึกษาตลาด กฎเกณฑ์ และวัฒนธรรมในประเทศนั้นๆ ให้ดีเสียก่อน 
“ที่ผ่านมาไทยมักเป็นฝ่ายตั้งรับ รอให้ต่างชาติเข้ามาลงทุน ไม่กล้าออกไปเอง ทำให้วงการนี้เรายังเป็นเด็ก แต่เราต้องเริ่มเรียนรู้เรื่องเหล่านี้ อาเซียนเป็นที่สนใจของทั่วโลก เพราะมีศักยภาพในการเติบโต ถ้าเราไม่ไป คนอื่นก็ไป ถ้าเขาตั้งหลักได้แล้ว ถึงเราจะไปก็ไม่ทันแล้ว” นายโฆสิต กล่าว
ธุรกิจไทยที่มีศักยภาพในการออกไปลงทุนต่างประเทศได้ในขณะนี้ คือ อุตสาหกรรมยานยนต์ เครื่องใช้ไฟฟ้า อาหาร สิ่งทอ และบริการ ซึ่งหากสามารถฉวยประโยชน์จากการเปิดเสรีการค้าอาเซียนได้ ก็มีโอกาสที่เศรษฐกิจไทยจะขยายตัวเพิ่มขึ้นอีก 1%